सर्व शिक्षा अभियान की ओर से स्कूलों को यूनिफॉर्म के लिए रकम जारी करने में भी देर हुई। इस वजह से सभी बच्चों को जुलाई की शुरुआत में यूनिफॉर्म नहीं मिल सकेगी। इसके लिए उन्हें कम से कम महीना भर इंतजार करना होगा। जूते-मोजे के टेंडर को लेकर भी विवाद हुआ। मामला हाईकोर्ट में पहुंचा जिससे बेसिक शिक्षा विभाग की फजीहत हुई। फिलहाल सभी बच्चों को अगस्त के दूसरे पखवारे से पहले जूते-मोजे मिलने की संभावना नहीं है। हालांकि मुख्यमंत्री के निर्देश के चलते विभाग इसकी खानापूरी में जुट गया है। सभी जिला बेसिक शिक्षा अधिकारियों को निर्देश दिये गए हैं कि वे दो जुलाई को जनप्रतिनिधियों की मौजूदगी में बच्चों को किताबें, यूनिफॉर्म, स्कूल बैग व जूते-मोजे बंटवाए। लिहाजा रस्मअदायगी के लिए हर जिले में कुछ स्कूलों में बच्चों को यह सरकारी सौगात देने की तैयारी की जा रही है।